बार-बार ओदा इक्कै जबाव सुनियै उन्न असली गल्ला तोड़ी पुज्जना चाहेआ हा। खबरै ओदा हेठला धड़ पैरालिसिज दा शकार ऐ जां ओ जमांदरू लंङी ऐ जां कुसै दुर्घटना च ओदियां दोयै लत्तां कटोई चुकी दियां न !आखर होर के कारण होई सकदा हा। इक दो बारी उसी एब्बी सोच आई ही जे गेट खोलियै ओ कोठी दे अंदर चली जा पर गेटा उप्पर बड़े बड्डें मुट्टे-मुट्टे अक्खरें च लखोए दा हा। "बिवेयर आफ डागज।" ते अंदर खुल्ले दे शकारी कुत्ते दी गुर-गुर ओ बड़ी साफ चालीं बाहर खड़ोते दे बी सुनी सकदा हा।